Izraelsko povlačenje: Za neke povijesne prilika, za druge propast
Pedeset pet tisuća izraelskih vojnika i policajaca radi na evakuaciji i premještanju osam tisuća i petsto židovskih naseljenika iz njih
Danas počinje izraelsko povlačenje iz 21 židovskog naselja u Pojasu Gaze i četiri manja na Zapadnoj obali. Pedeset pet tisuća izraelskih vojnika i policajaca spremno je za evakuaciju i premještanje osam tisuća i petsto židovskih naseljenika iz njihovih domova u Gazi i sjevernom dijelu Zapadne obale. Na jugu Izraela, pokraj granice s Gazom, postavljen je veliki vojni logor. Pripremljen je privremeni smještaj za obitelji naseljenika. Početna faza povlačenja odvija se danas u kojoj ekipe nenaoružanih vojnika i policajaca idu od vrata do vrata i obavještavaju doseljeničke obitelji da se do srijede trebaju iseliti dobrovoljno ili će nakon toga biti prisilno evakuirani. Izraelski dužnosnici kažu da žele izbjeći – po njihovim riječima – prizore iz "scenarija noćne more" u kojima se žene i djeca uz krikove odvlače iz njihovih domova ili sukobima s desničarskim ekstremistima koji se protive povlačenju. Zamjenik izraelskog premijera Ehmud Olmert, jedan od ključnih zagovornika plana povlačenja, kaže da, iako će odlazak biti bolan, on je izuzetno važan. Naziva ga događajem od povijesnog značenja koji označava veliku promjenu za židovski narod i njegov odnos prema zemlji Izraelovoj. "Za nas odluka o dobrovoljnom povlačenju u područjima za koje neki tvrde da su dio zemlje Izraelove nije mala politička gesta. To je dramatični i temeljni pomak kakav nije učinjen od početka cionističkog pokreta". Koliko je taj pokret dramatičan može se izmjeriti prema žestokom otporu naseljenika i vjerskih i nacionalističkih struja. Helene Finkelstein došla je na jug Gaze iz Jeruzalema kako bi pružila podršku naseljenicima. "Ti su ljudi bogobojazni. Čine ono što Bog želi od Židova – da nasele zemlju. I ne vjerujem da će oni biti uništeni i da će im biti oduzeti njihovi domovi". Gospođa Finkelstein kaže da, ako joj vojnici nalože da ode, poslušat će, ali nada se, kao i mnogi drugi, da će doći do "božje intervencije" koja će spasiti naselja. Međutim, mnogi su već otišli, a drugi se pakiraju spremni da odu kad policija dođe. Snage sigurnosti bit će razmještene u krugovima oko naselja. Vanjski krugovi će štititi od potencijalnih napada palestinskih militanata i istovremeno sprječavati prosvjednike da se infiltriraju u područje evakuacije. Unutarnju krugovi imat će zadatak da osiguraju dodatne mjere sigurnosti i uklanjaju naseljenike i njihovu imovinu. Vlasti kažu kako se nadaju da će završiti s evakuacijom tijekom nekoliko sljedećih tjedana, potom će srušiti zgrade i predati područje pod upravu Palestinaca. Palestinci pozdravljaju izraelsko povlačenje, a vlasti u Gazi su organizirale svečanosti kojima će se proslaviti ovaj događaj. Militanti tvrde da su njihovi kontinuirani napadi primorali Izrael na povlačenje. Međutim, Palestinci su i dalje oprezni glede izraelskih namjera, uključujući i kontinuirana izraelska ograničenja na ekonomski život Gaze, kao i slobodu prometa ljudi i dobara između Gaze i Zapadne obale. Neki od njih strahuju da Izrael odustaje od Gaze kako bi mogao konsolidirati svoju kontrolu nad Zapadnom obalom, što zamjenik premijera Olmert poriče...Ono čemu se nadaju mnogi Izraelci, Palestinci i međunarodna zajednica jest da bi ovo mogao biti važan korak u nastavku mirovnih razgovora koji su zašli na stranputicu u posljednjih pet godina nasilja.